Bugungi O'zbekiston: Muftiy bilan e'tiqod va siyosat haqida suhbat 
O'zbekiston Musulmonlar idorasi raisi, muftiy Usmonxon Alimov bilan Vashingtonda iftordan keyin gaplashdik. Ko'plab dolzarb masalalarni muhokama qildik.
VASHINGTON — Muftiy AQSh Tinchlik institutida so'zlar ekan, O'zbekiston jaholatga qarshi jaholat bilan emas, ma'rifat bilan kurashadi, dedi. Alimov Amerika masjidlarida bo'ldi. Bu mamlakat musulmonlari bilan davra suhbatlari qurdi. Birga namoz o'qidi. Iftorlarga taklif qilindi. Amerika tomon, nafaqat hukumat, balki tahlil markazlari va huquq tashkilotlari fuqaro jamiyati taraqqiy etishi kerak, so'z va vijdon erkinligi kengayishi kerak, ekstremizmga qarshi kurash borasida oshkoralik va adolat ta'minlanishi lozim, deya undamoqda. Delegatsiyani tinglagan ekspertlar, tahlilchi va faollar O'zbekistonni fuqaro jamiyatini rivojlantirishga, oshkoralik va adolat uchun sharoitni yaxshilab, e'tiqod bilan bog'liq savol va tanqidlarga befarq bo'lmaslikka chaqirdi. O'zbekiston rasmiylari deydiki, mamlakat bugungi yo'lidan orqaga qaytmaydi. Deputat Akmal Saidovning "Amerika Ovozi"ga aytishicha, O'zbekiston "alohida xavotirga molik davlatlar" qatorida bo'lishni va bunday ro'yxatlarga qayta tushishni aslo istamaydi. Respublika yaqingacha AQShning mana shunday tamg'asi ostidagi mamlakat edi. O'zbekistonning AQShdagi elchixonasida iftordan keyin "Amerika Ovozi" bilan muloqot qilar ekan, muftiy uni AQShga olib kelgan asosiy masala bilan cheklanmadi. Bugungi O'zbekistonda diniy ta'lim nimani anglatadi? Musulmonlar idorasi yosh avlod bilan qanchalik ishlaydi? Muftiy ijtimoiy tarmoqlardagi bahs-munozaralardan boxabarmi? Ularni kuzatadimi? Yoshlar dardini biladimi? "Qora ro'yxat" hali ham bormi? Diniy mahbuslar qay ahvolda va yaqin orada afv etiladiganlar bormi? Bugungi O'zbekistonda masjidlar hammaga ochiqmi? Andijondagi masjid mashmashasi haqida muftiy qanday fikrda? Vaqf nima? Musulmonlar idorasi xayriyadan tushgan mablag'ni nima qiladi? Uning qanday mulklari bor? Imomlardan nima kutiladi? Qancha maosh oladi? Xotin-qizlarning diniy huquqlarini ta'minlash bobida qanday o'zgarishlar bor? Hijob masalasi qachon hal bo'ladi? Bu borada hozirgi tartib qanday? Aytgancha... Prezident Mirziyoyev e'tiqodli odammi? Islomga munosabati, O'zbekiston telekanallari ko'rsatayotganidek yuqori va ijobiymi? Javoblar ushbu muloqotimizda. Tomosha qiling. Navbahor Imamova - "Amerika Ovozi"ning yetakchi multimedia jurnalisti. turkumidagi teledasturlar muallifi. Ko'rsatuvlar taqdim etish bilan birga prodyuser, muxbir va muharrir. O'zbekistonda akkreditatsiyadan o'tgan yagona amerikalik jurnalist. "Amerika Ovozi"da 2002-yildan beri ishlaydi. Jurnalistik faoliyatini 1996-yilda O'zbekiston radiosining "Xalqaro hayot" redaksiyasida boshlagan. Jahon Tillar Universiteti Xalqaro jurnalistika fakultetida dars bergan. Ommaviy axborot vositalari bo'yicha bakalavrlikni Hindistonning Maysur Universitetidan , magistrlikni esa AQShning Bol Davlat Universitetidan olgan. Shuningdek, Garvard Universitetidan davlat boshqaruvi va liderlik bo'yicha magistrlik diplomiga ega. Jurnalistik va ilmiy materiallari qator xalqaro manbalarda chop etilgan. Amerikaning nufuzli universitetlari va tahlil markazlarida so'zlab, ma'ruzalar o'qib keladi. "Amerika Ovozi" oltin medali sohibi. Tashkilotda gender va jurnalistika bo'yicha kengash raisi. Toshkent viloyati Bo'stonliq tumani Qo'shqo'rg'on qishlog'ida ziyoli oilasida ulg'aygan.